L-idroġenu jista' jintuża bħala materja prima, bħala fjuwil, jew bħala vettur tal-enerġija u għall-ħżin tal-enerġija, u għandu ħafna applikazzjonijiet possibbli fis-setturi tal-industrija, tat-trasport, tal-enerġija u tal-bini. Aktar importanti minn hekk, dan ma jipproduċix emissjonijiet ta' CO2 u ma jniġġisx l-arja meta jintuża. Għalhekk, huwa parti importanti mis-soluzzjoni biex l-għan tan-newtralità klimatika tal-Patt Ekoloġiku Ewropew jintlaħaq sal-2050. Dan jista' jgħin biex jiġu dekarbonizzati proċessi industrijali u setturi ekonomiċi fejn it-tnaqqis tal-emissjonijiet tal-karbonju huwa fl-istess ħin urġenti u diffiċli biex jinkiseb. Illum, l-ammont ta' idroġenu użat fl-UE għadu limitat, u fil-biċċa l-kbira tiegħu jiġi prodott mill-fjuwils fossili. L-għan tal-istrateġija huwa li tiġi dekarbonizzata l-produzzjoni tal-idroġenu - li huwa possibbli minħabba t-tnaqqis rapidu fil-kost tal-enerġija rinnovabbli u l-aċċellerazzjoni tal-iżviluppi teknoloġiċi - u li l-użu tiegħu jiġi estiż f'setturi fejn jista' jissostitwixxi l-fjuwils fossili. Kif jiġi prodott l-idroġenu u x'inhu l-impatt tiegħu fuq il-klima? L-idroġenu jista' jiġi prodott permezz ta' varjetà ta' proċessi. Dawn il-mezzi tal-produzzjoni huma marbuta ma' firxa wiesgħa ta' emissjonijiet skont it-teknoloġija u s-sors tal-enerġija użati u għandhom implikazzjonijiet tal-kostijiet u rekwiżiti materjali differenti. F'din il-Komunikazzjoni: X'tip ta' idroġenu se tappoġġja l-istrateġija? L-enfażi tal-istrateġija huwa l-idroġenu rinnovabbli għax dan għandu l-akbar potenzjal ta' dekarbonizzazzjoni u għalhekk huwa l-aktar għażla kompatibbli mal-għan tan-newtralità klimatika tal-UE. L-istrateġija tagħraf ukoll ir-rwol ta' proċessi oħra ta' produzzjoni tal-idroġenu b'livell baxx ta' emissjonijiet tal-karbonju f'fażi ta' tranżizzjoni, pereżempju permezz tal-użu tal-qbid u l-ħżin tal-karbonju jew forom oħra ta' elettriku b'livell baxx ta' emissjonijiet tal-karbonju, biex titnaddaf il-produzzjoni tal-idroġenu eżistenti, jitnaqqsu l-emissjonijiet fi żmien qasir u jitkabbar is-suq. Id-differenzjar bejn it-tipi ta' idroġenu se jippermetti li jitfasslu apposta oqsma ta' politika ta' appoġġ skont il-benefiċċji tat-tnaqqis tal-emissjonijiet tal-karbonju tal-idroġenu abbażi tal-parametri referenzjarji u taċ-ċertifikazzjoni. Din it-teknoloġija promettenti kemm tista' tiġi implimentata rapidament? L-istrateġija tipprevedi trajettorja gradwali, bi tliet fażijiet tal-iżvilupp tal-ekonomija tal-idroġenu nadif, b'veloċitajiet differenti f'setturi differenti tal-industrija: L-idroġenu kif jappoġġja l-Patt Ekoloġiku Ewropew? Flimkien mal-elettrifikazzjoni rinnovabbli u l-użu aktar effiċjenti u ċirkolari tar-riżorsi – kif stabbilit fl-Istrateġija għall-Integrazzjoni tas-Settur tal-Enerġija – l-użu fuq skala kbira ta' idroġenu nadif b'pass mgħaġġel huwa kruċjali biex l-UE tikseb l-ambizzjonijiet klimatiċi għoljin tagħha. L-idroġenu huwa l-element nieqes meħtieġ biex niksbu ekonomija kompletament dekarbonizzata. L-idroġenu jista' jappoġġja t-tranżizzjoni lejn sistema tal-enerġija li tiddependi fuq l-enerġija rinnovabbli billi jibbilanċja l-enerġija prodotta minn sorsi varjabbli tal-enerġija rinnovabbli. Dan joffri soluzzjoni għad-dekarbonizzazzjoni tas-setturi tal-industrija b'emissjonijiet kbar li jiddependu fuq il-fjuwils fossili, fejn il-konverżjoni għall-elettriku mhijiex għażla. U ma jipproduċi l-ebda emissjonijiet ta' CO2 u kważi l-ebda tniġġis tal-arja. Kif jista' l-idroġenu jappoġġja l-irkupru, it-tkabbir u l-impjiegi? L-investiment fl-idroġenu se jkun mutur ta' tkabbir li se jkun kritiku fil-kuntest tal-irkupru mill-kriżi COVID-19. Il-pjan ta' rkupru tal-Kummissjoni jenfasizza l-ħtieġa li jiġi sfruttat l-investiment f'teknoloġiji nodfa ewlenin u fil-katini tal-valur, biex jitrawmu t-tkabbir sostenibbli u l-impjiegi. Jenfasizza l-idroġenu nadif bħala wieħed mill-oqsma essenzjali li għandhom jiġu indirizzati fil-kuntest tat-tranżizzjoni tal-enerġija, u jsemmi għadd ta' possibbiltajiet ta' appoġġ. Barra minn hekk, l-Ewropa hija kompetittiva ħafna fil-manifattura tat-teknoloġiji tal-idroġenu nadif u hija f'qagħda tajba biex tibbenefika minn żvilupp globali tal-idroġenu bħala vettur tal-enerġija. L-investimenti kumulattivi fl-idroġenu rinnovabbli fl-Ewropa jistgħu jammontaw bejn €180-470 biljun sal-2050, u fil-medda ta' bejn €3-18 biljun għall-idroġenu mill-fjuwils fossili b'livell baxx ta' emissjonijiet tal-karbonju. Flimkien mat-tmexxija tal-UE fit-teknoloġiji rinnovabbli, il-ħolqien ta' katina tal-valur tal-idroġenu li sservi għadd kbir ta' setturi industrijali u użi finali oħra jista', direttament u indirettament, iwassal għall-impjieg ta' sa miljun persuna. L-analisti jistmaw li l-idroġenu nadif jista' jissodisfa 24% tad-domanda tal-enerġija dinjija sal-2050, b'bejgħ annwali ta' madwar €630 biljun. L-idroġenu rinnovabbli huwa kostkompetittiv? Illum, la l-idroġenu rinnovabbli u lanqas l-idroġenu mill-fjuwils fossili bil-qbid tal-karbonju mhuma kostkompettivi mal-idroġenu mill-fjuwils fossili. Il-kostijiet stmati attwali għall-idroġenu mill-fjuwils fossili huma ta' madwar 1.5 €/kg għall-UE u huma dipendenti ħafna fuq il-prezzijiet tal-gass naturali, mingħajr ma jitqies il-kost tas-CO2. Il-kostijiet stmati għall-idroġenu mill-fjuwils fossili bil-qbid u l-ħżin tal-karbonju huma ta' madwar 2 €/kg, u għall-idroġenu rinnovabbli bejn 2.5 u 5.5 €/kg. Madankollu, il-kostijiet għall-idroġenu rinnovabbli qed jonqsu malajr. Il-kostijiet tal-elettrolizzaturi diġà naqsu b'60% fl-aħħar għaxar snin, u huma mistennija li jonqsu bin-nofs fl-2030 meta mqabbel mal-lum, bl-ekonomiji ta' skala. Fir-reġjuni fejn l-elettriku rinnovabbli huwa rħis, l-elettrolizzaturi huma mistennija jikkompetu mal-idroġenu mill-fjuwils fossili fl-2030. Dawn l-elementi se jkunu l-ixpruni ewlenin tal-iżvilupp progressiv tal-idroġenu fl-ekonomija tal-UE. L-istrateġija kif se tappoġġja l-investimenti fl-ekonomija tal-idroġenu? L-istrateġija tiddeskrivi aġenda komprensiva ta' investimenti, li jinkludu investimenti għall-elettrolizzaturi, iżda wkoll għall-kapaċità tal-produzzjoni tal-enerġija rinnovabbli meħtieġa għall-produzzjoni ta' idroġenu nadif, għat-trasport u l-ħżin, il-modifika retroattiva tal-infrastruttura tal-gass eżistenti, u l-qbid u ħżin tal-karbonju. Biex tappoġġja dawn l-investimenti u l-ħolqien ta' ekosistema sħiħa tal-idroġenu, il-Kummissjoni qed tniedi l-Alleanza Ewropea għall-Idroġenu Nadif - kif imħabbar fl-Istrateġija Industrijali Ġdida tal-Kummissjoni. L-Alleanza se jkollha rwol kruċjali fit-twettiq ta' din l-Istrateġija u fl-appoġġ tal-investimenti biex tiżdied il-produzzjoni u d-domanda. Din se tlaqqa' flimkien l-industrija, l-awtoritajiet pubbliċi nazzjonali, reġjonali u lokali u s-soċjetà ċivili. Permezz ta' diskussjonijiet settorjali madwar mejda tas-CEOs u pjattaforma ta' dawk li jfasslu l-politika, l-Alleanza se tipprovdi forum wiesa' biex jiġi kkoordinat l-investiment mill-partijiet ikkonċernati kollha u għall-involviment tas-soċjetà ċivili. Ir-riżultat ewlieni tal-Alleanza Ewropea għall-Idroġenu Nadif se jkun li tidentifika u tibni sensiela ta' proġetti ta' investiment vijabbli. Liema strumenti finanzjarji tal-UE jistgħu jintużaw għall-investiment fl-idroġenu? Il-Kummissjoni se tagħti segwitu tar-rakkomandazzjonijiet identifikati f'rapport mill-Forum Strateġiku għal Proġetti Importanti ta' Interess Ewropew Komuni (IPCEI) biex tippromwovi investimenti u azzjonijiet ikkoordinati tajjeb jew investimenti u azzjonijiet konġunti f'diversi Stati Membri bl-għan li tiġi appoġġjata katina ta' provvista tal-idroġenu. Barra minn hekk, bħala parti mill-istrument ta' rkupru l-ġdid Next Generation EU, il-kapaċitajiet tal-programm tal-InvestEU se jirdoppjaw u aktar. Dan se jappoġġja l-użu tal-idroġenu billi jinċentivizza l-investiment privat, li jkollu effett ta' ingranaġġ qawwi. Għadd ta' Stati Membri identifikaw l-idroġenu rinnovabbli u b'livell baxx ta' emissjonijiet tal-karbonju bħala element strateġiku tal-Pjanijiet Nazzjonali tagħhom għall-Enerġija u l-Klima. Dawn il-pjanijiet se jkollhom jitqiesu meta jitfasslu l-pjanijiet ta' rkupru nazzjonali u ta' reżiljenza fil-kuntest tal-Faċilità ġdida għall-Irkupru u għar-Reżiljenza. Barra minn hekk, il-Fond Ewropew għall-Iżvilupp Reġjonali u l-Fond ta' Koeżjoni, li se jibbenefikaw minn żieda fil-kuntest tal-inizjattiva REACT-EU l-ġdida, se jibqgħu disponibbli biex jappoġġjaw it-tranżizzjoni ekoloġika. Il-possibbiltajiet offruti lir-reġjuni b'użu intensiv tal-karbonju fil-kuntest tal-Mekkaniżmu ta' Tranżizzjoni Ġusta għandhom jiġu esplorati bis-sħiħ ukoll. Is-sinerġiji bejn il-Faċilità Nikkollegaw l-Ewropa - Enerġija u l-Faċilità Nikkollegaw l-Ewropa - Trasport se jiġu sfruttati għall-finanzjament ta' infrastruttura dedikata għall-idroġenu, għall-għoti ta' skop ġdid lin-networks tal-gass, għall-proġetti ta' qbid tal-karbonju kif ukoll għall-finanzjament ta' stazzjonijiet ta' riforniment tal-idroġenu. Barra minn hekk, il-Fond ta' Innovazzjoni tal-EU ETS, li se jiġbor flimkien madwar €10 biljun biex jappoġġja t-teknoloġiji b'livell baxx ta' karbonju matul il-perjodu 2020–2030, għandu l-potenzjal li jiffaċilita dimostrazzjoni bla preċedent ta' teknoloġiji innovattivi bbażati fuq l-idroġenu. L-ewwel sejħa għall-proposti taħt fil-Fond tnediet fit-3 ta' Lulju 2020. Il-Kummissjoni se tipprovdi wkoll appoġġ immirat biex tibni l-kapaċità meħtieġa għat-tħejjija ta' proġetti tal-idroġenu finanzjarjament sodi u vijabbli, fejn dan jiġi identifikat bħala prijorità fil-programmi nazzjonali u reġjonali rilevanti, permezz ta' strumenti ddedikati (eż. il-Proġetti ta' Dimostrazzjoni fil-Qasam tal-Enerġija InnovFin, InvestEU) possibbilment flimkien ma' assistenza konsultattiva u teknika mill-Politika ta' Koeżjoni, miċ-Ċentri ta' Konsulenza tal-Bank Ewropew tal-Investiment jew fl-ambitu tal-Orizzont Ewropa. L-UE tista' tkun mexxejja globali fit-teknoloġiji tal-idroġenu nadif? Id-dimensjoni internazzjonali hija parti integrali tal-approċċ tal-UE. L-idroġenu nadif joffri opportunitajiet ġodda biex jitfasslu mill-ġdid is-sħubijiet tal-enerġija tal-Ewropa kemm mal-pajjiżi kif ukoll mar-reġjuni ġirien u mal-isħab internazzjonali, reġjonali u bilaterali tagħha, biex jiġu avvanzati d-diversifikazzjoni tal-provvista u jgħinu fit-tfassil ta' katini tal-provvista stabbli u sikuri. L-UE appoġġjat ir-riċerka u l-innovazzjoni dwar l-idroġenu għal bosta snin, u dan jagħtiha vantaġġ fl-iżvilupp ta' teknoloġiji u proġetti ta' profil għoli, u fl-istabbiliment tat-tmexxija f'teknoloġiji bħall-elettrolizzaturi, l-istazzjonijiet ta' riforniment tal-idroġenu u ċelloli kbar tal-fjuwil. L-istrateġija għandha l-għan li tikkonsolida t-tmexxija tal-UE billi tiżgura katina sħiħa tal-provvista li taqdi l-ekonomija Ewropea, iżda wkoll billi tiżviluppa l-aġenda internazzjonali tal-idroġenu tagħha. Dan jinkludi b'mod partikolari ħidma mill-qrib mal-isħab fil-Viċinat tal-Lvant u tan-Nofsinhar. F'dan il-kuntest, l-UE għandha tippromwovi attivament opportunitajiet ġodda għall-kooperazzjoni dwar l-idroġenu mal-pajjiżi u reġjuni ġirien, bħala mod biex tikkontribwixxi għat-tranżizzjoni tagħhom lejn enerġija nadifa u trawwem tkabbir u żvilupp sostenibbli. L-interess fl-idroġenu nadif qed jikber madwar id-dinja b'diversi pajjiżi oħra jiżviluppaw programmi ta' riċerka ddedikati u hemm probabbiltà kbira li jiżviluppa suq internazzjonali tal-idroġenu. L-UE se tippromwovi b'mod globali standards u metodoloġiji komuni b'saħħithom biex jiġi żgurat li s-suq globali tal-idroġenu jikkontribwixxi għas-sostenibbiltà u l-kisba tal-għanijiet klimatiċi. X'inhuma l-użi li l-Kummissjoni tipprevedi għall-idroġenu? L-idroġenu huwa soluzzjoni ewlenija biex jitnaqqsu l-emissjonijiet tal-gassijiet serra f'setturi li huma diffiċli biex jiġu dekarbonizzati u fejn l-elettrifikazzjoni hija diffiċli jew impossibbli. Pereżempju, dan huwa l-każ għal setturi industrijali bħall-produzzjoni tal-azzar jew it-trasport b'vetturi tqal. Bħala vettur tal-enerġija mingħajr karbonju, l-idroġenu jippermetti wkoll għat-trasport tal-enerġija rinnovabbli fuq distanzi twal u għall-ħżin ta' volumi kbar ta' enerġija. Hemm bżonn applikazzjoni immedjata fl-industrija biex jitnaqqas u jiġi sostitwit l-użu ta' idroġenu b'livell għoli ta' karbonju fir-raffineriji, fil-produzzjoni tal-ammonijaka, u għall-forom il-ġodda ta' produzzjoni tal-metanol, jew biex jiġu parzjalment sostitwiti l-fjuwils fossili fil-produzzjoni tal-azzar. L-idroġenu għandu l-potenzjal li jifforma l-bażi għall-proċessi ta' produzzjoni tal-azzar mingħajr emissjonijiet tal-karbonju fl-UE, previsti fl-Istrateġija Industrijali l-Ġdida tal-Kummissjoni. Fit-trasport, l-idroġenu huwa wkoll għażla promettenti fejn l-elettrifikazzjoni hija aktar diffiċli. Pereżempju fil-karozzi tal-linja lokali, fil-flotot kummerċjali jew f'partijiet speċifiċi tan-network ferrovjarju. Il-vetturi tqal, inklużi l-coaches, il-vetturi bi skop speċjali, u l-merkanzija bit-triq għal distanzi twal jistgħu wkoll jiġu dekarbonizzati billi jintuża l-idroġenu bħala fjuwil. Il-ferroviji b'ċelloli tal-fjuwil tal-idroġenu jistgħu jiġu estiżi u l-idroġenu jista' jintuża bħala fjuwil għat-trasport marittimu fuq passaġġi tal-ilma interni u għat-trasport marittimu fuq distanzi qosra. Fuq perjodu ta' żmien twil, l-idroġenu jista' wkoll isir għażla għad-dekarbonizzazzjoni tas-settur tal-avjazzjoni u ta' dak marittimu permezz tal-produzzjoni ta' pitrolju likwidu sintetiku jew fjuwils sintetiċi oħrajn. L-idroġenu huwa sikur? L-idroġenu huwa gass li jaqbad malajr ħafna u għandha tingħata attenzjoni biex l-idroġenu jiġi prodott, maħżun, trasportat u użat b'mod sikur. L-istandards diġà jinsabu fis-seħħ, u l-industrija Ewropea ġabret esperjenza sinifikanti b'aktar minn 1500 km ta' pipelines tal-idroġenu ddedikati. Bl-espansjoni tal-konsum tal-idroġenu lejn swieq u applikazzjonijiet ta' użu aħħari oħrajn, l-istrateġija tindika li hemm ħtieġa kritika għal standards ta' sikurezza mill-produzzjoni, it-trasport u l-ħżin għall-użu, inkluża sistema għall-monitoraġġ u l-verifika. X'tipprevedi l-istrateġija f'termini ta' żvilupp tal-infrastruttura? Infrastruttura xierqa hija kundizzjoni għall-iżvilupp tal-idroġenu fl-UE, iżda l-ħtiġijiet infrastrutturali speċifiċi se jiddependu fuq ix-xejriet tal-iżvilupp kemm f'termini ta' produzzjoni, kif ukoll ta' użu. Fil-fażi inizjali, il-biċċa l-kbira tad-domanda għall-idroġenu se tintlaħaq permezz ta' produzzjoni lokalizzata, pereżempju f'raggruppamenti industrijali jew għall-produzzjoni tal-idroġenu għal stazzjonijiet ta' riforniment. Madankollu, sabiex ikun hemm aktar żvilupp hemm bżonn networks lokali u għażliet ta' trasport aktar estensivi. Se jkollhom jitqiesu diversi għażliet, inkluż l-għoti ta' skop għal infrastruttura tal-gass eżistenti. Għal aktar tagħrif Mistoqsijiet u Tweġibiet - Strateġija tal-UE għall-Integrazzjoni tas-Sistemi tal-Enerġija IP – Nixprunaw Ekonomija Newtrali għall-Klima